Diari Oficial de la Generalitat Valenciana


Sumari del DOGV 8646, del 01-10-2019 (2019/9173)

RESOLUCIÓ de 23 de setembre de 2019, de la Direcció General d'Innovació Educativa i Ordenació, de convocatòria d'eleccions a consells escolars de centres docents no universitaris de la Comunitat Valenciana sostinguts amb fons públics, any 2019.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8646

Data del DOGV
:   01-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9173


Data del document
:   23-09-2019

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 23 de setembre de 2019, de la Direcció General d'Innovació Educativa i Ordenació, de convocatòria d'eleccions a consells escolars de centres docents no universitaris de la Comunitat Valenciana sostinguts amb fons públics, any 2019. [2019/9173]  
La Llei orgànica 2/2006, de 3 de maig, d'Educació, en l'article 126, regula la composició del consell escolar dels centres docents públics. En l'apartat 6 d'aquest article es disposa que «correspon a les administracions educatives determinar el nombre total de membres del consell escolar i regular el procés d'elecció».  
La composició dels consells escolars dels centres docents públics està determinada pels seus corresponents reglaments orgànics i la normativa de desplegament i adaptació per als casos dels centres d'Educació Especial, persones adultes, seccions dels instituts d'Educació Secundària, col·legis rurals agrupats i escoles infantils de primer cicle de titularitat pública.  
Per la seua banda, la Llei orgànica 8/1985, de 3 de juliol, reguladora del dret a l'educació (LODE), en l'article 56 determina la composició del consell escolar dels centres privats concertats. En l'apartat 3 d'aquest article es disposa que «el consell escolar del centre es renovarà per meitats cada dos anys, sense perjudici que es cobrisquen fins a aquest terme les vacants que es produïsquen. Les administracions educatives regularan el procediment de renovació parcial, que es realitzarà de manera equilibrada entre els diferents sectors de la comunitat educativa que la integren. Així mateix, regularan el procediment transitori per a la primera renovació parcial, una vegada constituït el consell escolar d'acord amb el que disposa la present llei».  
El Decret 93/2016, de 22 de juliol, del Consell, regula el procés electoral per a la renovació i constitució dels consells escolars dels centres docents no universitaris de la Comunitat Valenciana, sostinguts amb fons públics.  
En l'article 2, apartat 1, d'aquest decret es disposa que la conselleria competent en matèria d'educació convocarà els anys imparells, per resolució de la direcció general competent en matèria de foment de la participació dels diferents sectors de la comunitat escolar, el procés electoral ordinari per a l'elecció dels components dels consells escolars. En la resolució de la convocatòria s'hi inclouran les instruccions necessàries i el calendari orientatiu per al desenvolupament i aplicació del procés, que haurà de dur-se a terme abans del 31 de desembre de l'any natural en el qual s'inicia el curs acadèmic.  
En virtut d'això, d'acord amb el que està previst en l'article 2 del Decret 93/2016, i l'atribució de funcions efectuada pel Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, la directora general d'Innovació Educativa i Ordenació, amb competències en la matèria, resol:  
  
Primer. Convocatòria  
El dia 21 de novembre de 2019 se celebraran eleccions per a la renovació i constitució dels consells escolars dels centres docents no universitaris sostinguts amb fons públics de la Comunitat Valenciana que impartisquen segon cicle d'Educació Infantil, Educació Primària, Educació Especial, Educació Secundària Obligatòria, Batxillerat, Formació Professional, ensenyaments de règim especial i educació de persones adultes, així com les escoles infantils de primer cicle de titularitat pública.  
  
Segon. Composició dels consells escolars  
1. Centres públics docents no universitaris.  
1.1. La composició dels consells escolars dels centres públics docents no universitaris de la Comunitat Valenciana, d'acord amb la normativa vigent, serà la que es detalla en l'annex I-A.  
1.2. La renovació de la primera meitat dels consells escolars dels centres públics docents no universitaris es realitzarà en els termes que preveu l'annex I-B d'aquesta resolució.  
1.3. La renovació de la segona meitat dels consells escolars dels centres públics docents no universitaris es realitzarà en els termes que preveu l'annex I-C d'aquesta resolució.  
2. Centres concertats  
2.1. La composició i renovació dels consells escolars dels centres concertats serà la que es detalla en l'annex II, sempre que no contravinga el que es disposa en la normativa estatal vigent.  
2.2. Així mateix, la composició dels centres concertats en Educació Infantil que es constituïsquen per primera vegada serà la prevista en l'article 56.1 de la LODE, igual que la resta de centres concertats. No obstant això, si no hi ha un nombre suficient de representants d'algun dels sectors, es reduirà el nombre de representants en cada un d'aquests, i es respectarà en tot moment la proporcionalitat que entre els distints sectors estableix l'esmentat precepte.  
  
Tercer. Juntes electorals  
La composició de les juntes electorals s'ajustarà al que disposa l'article 7 del Decret 93/2016, de 22 de juliol, del Consell, pel qual es regula el procés electoral per a la renovació i constitució dels consells escolars dels centres docents no universitaris de la Comunitat Valenciana, sostinguts amb fons públics.  
  
Quart. Meses electorals  
De conformitat amb el que es disposa en l'article 13 del Decret 93/2016 esmentat, el dia de les eleccions es constituiran meses electorals per a l'elecció del professorat, de les famílies i de l'alumnat, previstes en els articles 15.4, 16.4 i 17.4 d'aquest decret.  
  
Cinqué. Vot no presencial  
Atés que la finalitat del procediment de votació és aconseguir tanta participació com siga possible, es podrà prendre part en el procés mitjançant el vot no presencial, tal com es regula en l'article 14 del Decret 93/2016.  
  
Sisé. Propaganda i campanya electoral de les persones candidates  
1. La junta electoral, i en particular, la direcció del centre, facilitarà a les persones de la comunitat escolar que siguen proclamades candidates els recursos necessaris perquè puguen donar-se a conéixer a l'electorat. Especialment, a les candidatures dels sectors de les famílies i de l'alumnat, se'ls facilitaran locals per a reunions.  
Les persones membres de les associacions o organitzacions de les famílies i de l'alumnat podran accedir als centres per a exposar els programes de les seues respectives organitzacions.  
2. En tot cas, les activitats a què es refereix l'apartat anterior es duran a terme en l'horari que determine la direcció del centre, sense que puga alterar-se el normal desenvolupament de les activitats acadèmiques.  
Caldrà tenir també en compte les disponibilitats horàries d'aquests sectors.  
3. La campanya electoral transcorrerà des de l'endemà de la publicació de la llista definitiva de les persones candidates fins dos dies lectius abans de la data de realització de les eleccions i en cap cas durarà menys de 5 dies lectius. El dia lectiu anterior a la realització de les eleccions serà jornada de reflexió i no podran dur-se a terme actes de propaganda electoral.  
  
Seté. Model de formularis  
1. S'aproven els formularis següents, inclosos com a annex IV, per a la constitució de la junta electoral, presentació de candidatures diferenciades, actes del procés electoral i proclamació, i dades de participació:  
  
- Annex IV-A: constitució de la junta electoral.  
- Annex IV-B1: candidatura de l'AMPA.  
- Annex IV-B2: candidatura de l'associació d'alumnes.  
- Annex IV-C1: acta del procés electoral del professorat.  
- Annex IV-C2: acta del procés electoral de les famílies.  
- Annex IV-C3: acta del procés electoral de l'alumnat.  
- Annex IV-C4: acta del procés electoral del personal d'administració i serveis (PAS).  
- Annex IV-C5: acta del procés electoral del personal d'atenció educativa complementària (PAEC).  
- Annex IV-C6: acta del procés electoral de l'equip educatiu (escoles infantils de primer cicle de titularitat pública).  
- Annex IV-D: acta de la sessió de la junta electoral de proclamació dels candidats electes.  
- Annex IV-E: dades de participació relatives al procés electoral.  
Aquests formularis es podran descarregar íntegrament de la web de la Conselleria d'Educació, Cultura i Esport. Per a l'emplenament i generació, si escau, caldrà ajustar-se al que estableix el manual de l'aplicació web disponible en la web general de la Conselleria. Així mateix, s'aprova el calendari orientatiu inclòs en l'annex III.  
2. No obstant això, seran vàlids i tindran ple efecte els documents del procés electoral que, sense ajustar-se a aquests models, continguen els elements essencials requerits per l'ordenament jurídic vigent.  
  
Huité. Sistema d'informació per al procés i comunicació als centres  
  
La Conselleria d'Educació, Cultura i Esport habilitarà un sistema electrònic perquè els centres puguen introduir les dades del procés.  
  
Així mateix, la informació per als centres que genere el procés d'eleccions, les instruccions, els manuals per al procés electrònic i els formularis normalitzats, així com els possibles avisos i novetats, es publicaran en la web d'aquesta conselleria en l'adreça d'internet: http://www.ceice.gva.es/va/web/madres-padres-alumnos/consejos-escolares  
  
  
Nové. Eficàcia  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra la present resolució, que no posa fi a la via administrativa, podrà interposar-se un recurs d'alçada davant del secretari autonòmic d'Educació i Formació Professional de la Conselleria d'Educació, Cultura i Esport en el termini d'un mes a partir de la publicació en el Diari Oficial de la Generalitat Valenciana, segons estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 23 de setembre de 2019.- La directora general d'Innovació Educativa i Ordenació: Margarida Castellano Sanz.  
ANNEX II  
Composició i renovació dels consells   
escolars dels centres concertats  
  
Composició (article 56 LODE):  
El consell escolar dels centres privats concertats estarà constituït per:  
a) El director.  
b) Tres representants del titular del centre.  
c) Quatre representants del professorat.  
d) Quatre representants dels pares, mares o tutors legals dels alumnes i les alumnes, triats per i entre ells.  
e) Dos representants dels alumnes i les alumnes, triats per i entre ells, a partir del primer curs d'Educació Secundària Obligatòria.  
  
f) Un representant del personal d'administració i serveis.  
En els centres específics d'educació especial i en aquells que tinguen aules especialitzades, formarà part també del consell escolar un representant del personal d'atenció educativa complementària.  
Un dels representants dels pares en el consell escolar serà designat per l'associació de mares i pares més representativa en el centre.  
  
Els centres concertats que impartisquen formació professional podran incorporar al seu consell escolar un representant del món de l'empresa, designat per les organitzacions empresarials (procediment recollit en l'article 8.3.b del Decret 93/2016).  
  
Renovació:  
El consell escolar del centre es renovarà a parts iguals cada dos anys de forma alternativa de la següent manera:  
1. Primera meitat:  
a) Dos representants de la persona titular del centre.  
b) Dos representants del professorat.  
c) Dos representants dels pares, mares o tutors legals dels alumnes i les alumnes  
d) Un representant dels alumnes i les alumnes  
2. Segona meitat:  
a) Un representant de la persona titular del centre.  
b) Dos representants del professorat.  
c) Dos representants dels pares, mares o tutors legals dels alumnes i les alumnes.  
d) Un representant dels alumnes i les alumnes.  
  
  
ANNEX III  
Calendari orientatiu d'actuacions  
  
Actuacions i calendari d'eleccions a consells escolars de centres docents no universitaris sostinguts amb fons públics.  
- El director o directora elabora els censos electorals.  
- El director o directora organitza el sorteig de components, titulars i suplents, de la junta electoral, que aprovarà els censos electorals.  
- Constitució de la junta electoral: màxim fins al 14 d'octubre de 2019.  
- La junta electoral fixa el termini d'admissió de candidatures dels diferents sectors.  
- Publicació de la llista provisional de candidats/tes: màxim fins al 5 de novembre de 2019.  
- Publicació de la llista definitiva de candidats/tes: màxim fins al 12 de novembre de 2019.  
- Termini per a possibles reclamacions a la llista provisional de candidats/tes: fins al 7 de novembre de 2019.  
- Termini per a resoldre la junta electoral les possibles reclamacions: fins a l'11 de novembre de 2019.  
- Campanya electoral i propaganda: des de l'endemà de la publicació de la llista definitiva fins al 19 de novembre de 2019.  
- Eleccions: el 21 de novembre de 2019.  
- Proclamació dels candidats electes: fins al 29 de novembre de 2019.  
- Remissió de l'acta de proclamació de candidats electes a la direcció territorial d'educació: l'endemà de la proclamació.  
- Sessió constitutiva del nou/renovat consell escolar: fins al 13 de desembre de 2019.